Kortverhaal: Josef se keerpunt | Netwerk24
Kortverhaal: Josef se keerpunt
Die huis is buitengewoon stil, besef Zelda toe sy die voordeur agter haar toemaak. Die kinders is gewoonlik by haar nog voor sy oor die drumpel trap. Dalk is al twee in hul kamers besig. Sy voel vandag siekerig en het toestemming gekry om vroeër van die werk af te kom.
Sy sug terwyl sy haar handsak op die rusbank neersit. Sy is moeg ook. As verpleegsuster werk sy lang en moeilike skofte en met die Covid-19-pandemie wat steeds besig is om sy tol te eis, is haar moraal ook op 'n laagtepunt. Sy sal net eers die kinders gaan groet voor sy gaan rus. Celine lê en slaap. Op haar lessenaar is daar ou wiskunde-vraestelle wat sy besig was om deur te werk.
Foeitog! Die arme kind het so na haar matriekjaar uitgesien, maar toe kom Covid-19 en steek 'n stokkie voor omtrent al haar planne. Die leerders moes meesal op hul eie regkom en ook tevrede wees met 'n virtuele matriek-afskeid. Laat sy dus maar nog 'n bietjie slaap. Die steilte van die matriek-eksamen lê ook nog voor. Haar negejarige laatlam, Dale, is egter nie in sy kamer nie. Zelda staan stil.